 Eebbe wuxuu amray Ibliis inuu ka baxo Jannada Eebbe agteeda illeen kuma habboona Eebbe agtiisa isku-kibrine, wuxuuna faray inuu baxo isagoo dullaysan, wuxuuse Eebbe warsaday in la sugo tan iyo Qiyaamada, wuxuuna u ballan-qaaday in la sugi tan iyo maalintaas, wuxuuna ku dhaartay Ibliis inuu dhumiyo dadka kana leexiyo Jidka Toosan, dhan walbana uga imaan, una qurxin adduunka, wuxuuna Eebbe ugu jawaabay, Bax adoo ceeb leh oo caayan lana fogeeyey, Jahannamana laydinka buuxin adiga iyo inta ku raacdaba. 